Il-bini ta' soċjetà bbażata fuq il-valur tal-ħajja, il-promozzjoni tal-ġid komuni, ir-rispett reċiproku u l-maħfra huma wħud mit-temi li jirrifletti fuqhom l-Arċisqof Charles Jude Scicluna fil-ħames volum ta' 'Kelma ta' Ħabib'. Fi stqarrija l-Kurja qalet li dan il-ktieb jiġbor fih l-omeliji u d-diskorsi tal-Arċisqof fil-ħames sena tiegħu bħala Arċisqof ta' Malta. F'din l-edizzjoni wieħed isib ukoll id-diskors tal-Arċisqof waqt id-djalogu li sar fl-Università ta' Malta dwar ir-razziżmu wara l-qtil ta' Lassana Cisse, id-diskors waqt l-għoti tal-Istitut Adelaide Cini lil Hospice Malta għat-twaqqif ta' St Michael's Hospice li se jipprovdi servizzi ta' kura paljattiva, u l-messaġġi lill-koppji għarajjes u lil dawk li ngħadqu fis-sagrament taż-żwieġ. L-Arċisqof jistieden lil kull persuna sabiex tkun il-ħmira li tkattar il-ġid fis-soċjetà. Il-ktieb ta' 500 paġna jinkludi 50 paġna ta' ritratti li ttieħdu f'diversi ċelebrazzjonijiet fil-parroċċi u attivitajiet oħra. Fil-qoxra ta' barra jidher Ġorġ Agius, magħruf bħala Ġorġ tal-Mużew, jitlob mal-Arċisqof waqt il-programm televiżiv Xarabank. 'Kelma ta' Ħabib' fih ukoll indiċi analitiku biex il-qarrejja jsibu t-tagħlim tal-Arċisqof fuq suġġett partikulari, kif ukoll għadd ta' QR codes fejn bl-użu tal-ismartphone l-qarrejja jistgħu jaraw il-filmati tal-omeliji fuq YouTube. Dan il-ktieb huwa ppubblikat mill-Uffiċċju Komunikazzjoni tal-Arċidjoċesi ta' Malta u huwa sponsorjat minn APS Bank. Il-ħames edizzjoni ta' 'Kelma ta' Ħabib' qed tinbiegħ għall-prezz ta' €12 u tinxtara mill-Kurja tal-Arċisqof, il-Furjana, jew online fuq knisja.mt/kelmatahabib.